作者:白居易
標題:孟夏思渭村舊居寄舍弟
內容:嘖嘖雀引雛，稍稍筍成竹。時物感人情，憶我故鄉曲。故園渭水上，十載事樵牧。手種榆柳成，陰陰覆牆屋。兔隱豆苗肥，鳥鳴桑椹熟。前年當此時，與爾同遊矚。詩書課弟侄，農圃資童僕。日暮麥登場，天晴蠶坼簇。弄泉南澗坐，待月東亭宿。興發飲數杯，悶來棋一局。一朝忽分散，萬裡仍羈束。井鮒思反泉，籠鶯悔出穀。九江地卑濕，四月天炎燠。苦雨初入梅，瘴雲稍含毒。泥秧水畦稻，灰種畬田粟。已訝殊歲時，仍嗟異風俗。閑登郡樓望，日落江山綠。歸雁拂鄉心，平湖斷人目。殊方我漂泊，舊裡君幽獨。何時同一瓢，飲水心亦足。